b'\n_START_ARTICLE_\nGabinet\n_START_PARAGRAPH_\nUn gabinet \xc3\xa9s un cos de membres d\'alt rang del poder executiu del govern d\'una naci\xc3\xb3. Tamb\xc3\xa9 \xc3\xa9s conegut com a Consell de Ministres o Consell Executiu. _NEWLINE_En els estats parlamentaris el gabinet decideix de manera col\xc2\xb7lectiva la pol\xc3\xadtica i la direcci\xc3\xb3 del govern, especialment en relaci\xc3\xb3 a la legislaci\xc3\xb3 que aprova el parlament; \xc3\xa9s a dir constitueixen, de manera col\xc2\xb7lectiva, el poder executiu de la naci\xc3\xb3. Els membres del gabinet dels sistemes parlamentaris, sovint anomenats "ministres", s\xc3\xb3n membres del parlament i comparteixen les funcions legislatives. S\xc3\xb3n designats com a responsables d\'algun dels Ministeris de la naci\xc3\xb3 amb tasques espec\xc3\xadfiques (i.e. "Ministeri de Defensa", "Ministeri de Sanitat", etc.) _NEWLINE_Per contra, en els estats presidencialistes, el gabinet no funciona com a influ\xc3\xa8ncia legislativa sin\xc3\xb3 com a grup de consellers o d\'assist\xc3\xa8ncia t\xc3\xa8cnica per al cap de govern. Els membres del gabinet dels sistemes presidencialistes, sovint anomenats "secretaris" (i en rares ocasions "ministres"), no s\xc3\xb3n membres del congr\xc3\xa9s (o parlament) sin\xc3\xb3 que s\xc3\xb3n designats directament pel cap de govern per a dirigir alguna de les Secretaries o Departaments del poder executiu (i.e. "Secretaria d\'Educaci\xc3\xb3", "Secretaria de Defensa", etc.). Com a responsables del funcionament d\'una \xc3\xa0rea executiva, les seves tasques no difereixen en res dels ministres dels sistemes parlamentaris, llevat del fet que no tenen cap capacitat per a crear ni proposar lleis.'